stanford-oval/wikipedia huggingface dataset:
שוקי נגר
קריירה

נגר גדל ביהוד והחל לשחק כדורגל במחלקת הנוער של בני יהודה תל אביב, ואף השתייך לסגל נבחרת הנוער באמצע שנות ה-90. לאחר שלוש עונות בבני יהודה חתם נגר בשורות מכבי חיפה, ששילמה תמורת העברתו לשורותיה 450 אלף דולר. הוא שותף למסע ההצלחות שלה באירופה, שהסתיים ברבע גמר גביע אירופה למחזיקות גביע בעונת 1998/1999. לאחר שנתיים בחיפה חזר נגר לבני יהודה, ולא סייע לקבוצה שירדה לליגה הלאומית בסיום עונת 2000/2001.
לאחר הירידה עם בני יהודה עבר נגר להפועל באר שבע, שם שיחק שנתיים. אחר כך שיחק עונה במועדון ספורט אשדוד וחזר לתקופה קצרה בהפועל באר שבע, לאחריה הגיע למכבי תל אביב, עמה זכה בגביע המדינה. בדצמבר 2005 עבר לבני סכנין.
בתחילת עונת 2006/2007 עבר נגר להכח עמידר רמת גן, ששיחקה אז בליגת העל, אך ירדה לליגה הלאומית בתום העונה. בקיץ 2007 עבר נגר לקבוצת הפועל פתח תקווה, כאשר בעונתו הראשונה הקבוצה עלתה לליגת העל. לאחר חצי עונה עם הקבוצה בליגת העל, עבר נגר בחלון ההעברות של ינואר 2009 לקבוצת מכבי הרצליה.
ב-26 ביולי 2009 חתם בהפועל אשקלון שם שיחק עונה אחת. בקיץ 2010 חתם נגר במכבי אחי נצרת שם שיחק עד קיץ 2012.
לקראת עונת 2012/2013 חתם נגר בקבוצת מכבי יבנה, במדיה שיחק שלוש עונות בליגה הלאומית. בקיץ 2015 חתם בקבוצת בית"ר יבנה מליגה ב', במדיה ערך ארבע הופעות עד נובמבר 2015.
בינואר 2018, לאחר יותר משנתיים שלא שיחק, הצטרף נגר לקבוצת בני יהוד מליגה ג' ולאחר מכן גם שימש כמאמן באקדמיה.
כיום, שוקי נגר עובד כמורה לספורט בבית הספר הראל לוד.
הערות שוליים

↑  אשר גולדברג‏, "יוסי בניון הוא השחקן הישראלי הגדול ביותר", באתר וואלה, 2 ביולי 2022
תור: ראגנארוק

| --- | --- |

כרזת הסרט בעברית
 מבוסס על:  "תור" (קומיקס)
 בימוי:  טאיקה וואטיטי
 הופק בידי:  קווין פייגי
 תסריט:  קרייג קייל, כריסטופר יוסט, אריק פירסון
 עריכה:  ג'ואל נגרון, זן בייקר
 שחקנים ראשיים:  כריס המסוורת' טום הידלסטון קייט בלאנשט אידריס אלבה ג'ף גולדבלום טסה תומפסון קארל אורבן מארק רופאלו אנתוני הופקינס
 מדבבים:  קלנסי בראון (סורטור) 
 מוזיקה:  מארק מותרסבו
 צילום:  חאווייר אגירסארובה
 מדינה:  ארצות הברית ארצות הברית
 חברת הפקה:  אולפני מארוול
 חברה מפיצה:  סרטי אולפני וולט דיסני
 שיטת הפצה:  וידאו על פי דרישה 
 הקרנת בכורה:  ארצות הברית 3 בנובמבר 2017 ישראל 2 בנובמבר 2017
 משך הקרנה:  130 דקות
 שפת הסרט:  אנגלית
 סוגה:  סרט גיבורי-על, סרט פעולה, סרט הרפתקאות, סרט פנטזיה, סרט מדע בדיוני, סרט קומדיה 
 מקום התרחשות:  מסטלאן, אסגארד, נורווגיה 
 תקציב:  180 מיליון דולר
 הכנסות:  853.7 מיליון דולר
 הכנסות באתר מוג'ו:   marvel2017
 סרט קודם:  כרונולוגית (MCU): "ספיידרמן: השיבה הביתה" כרונולוגית מבחינה עלילתית: "תור: העולם האפל"
 סרט הבא:  כרונולוגית (MCU): "הפנתר השחור" כרונולוגית מבחינה עלילתית: "הנוקמים: מלחמת האינסוף "תור: אהבה ורעם"
 אתר רשמי
 דף הסרט ב־IMDb
 
תור: ראגנארוק (באנגלית: Thor: Ragnarok) הוא סרט גיבורי-על אמריקאי בלייב אקשן המבוסס על קבוצת חוברות הקומיקס "תור" ו"כוכב הענק הירוק", שהופק על ידי אולפני מארוול. הסרט הוא השבעה-עשר בסרטי היקום הקולנועי של מארוול, והסרט השלישי בסדרת סרטי "תור" אחרי הסרטים "תור" ו"תור: העולם האפל". את הסרט ביים טאיקה וואטיטי ומככבים בו אנסמבל שחקנים ככריס המסוורת', טום הידלסטון, קייט בלאנשט, אידריס אלבה, ג'ף גולדבלום, טסה תומפסון, קארל אורבן, מארק רופאלו ואנתוני הופקינס.
הסרט הוכרז בינואר 2014, כאשר המסוורת' והידלסטון אישרו את מעורבותם בו באוקטובר של אותה השנה. באוקטובר 2015 הוכרז כי טאיקה וואטיטי יביים את הסרט, וכי מארק רופאלו ישוב לגלם את דמותו של הענק הירוק מהסרטים הקודמים ביקום הקולנועי. אלמנטים שונים מקשת הסיפור "כוכב הענק הירוק" עובדו לסרט, בו תור מוצא את עצמו לכוד בכוכב הלכת סאקאר. תור יוצא עם לוקי, הענק הירוק ואחת מבנות הוואלקירי למאבק באלת המוות, הלה, היונקת את כוחותיה מכוכב הלכת אסגארד.
הסרט יצא לאקרנים ב-3 בנובמבר 2017 בארצות הברית, וב-2 בנובמבר 2017 בישראל ב-2D ,3D ו-IMAX 3D. הסרט הרוויח סכום שיא של 427 מיליון דולר בסוף השבוע הראשון להקרנתו, זאת לעומת תקציב ההפקה שעמד על 180 מיליון דולר.
שחקנים ודמויות

כריס המסוורת' - תור, יורש העצר של אסגארד, המבוסס על אל מהמיתולוגיה הנורדית בעל שם זהה. עבור התפקיד, המסוורת' הסתפר והוריד את שיערו הארוך אשר היה כה מזוהה עמו בגילום הדמות בהופעותיה הקודמות.
טום הידלסטון - לוקי, אחיו למחצה של תור המשמש גם כאויבו, המבוסס על אל מהמיתולוגיה הנורדית בעל שם זהה.
קייט בלאנשט - הלה, אלת המוות השולטת בניפלהיים ובהלהיים, המבוססת על אלה מהמיתולוגיה הנורדית בעלת שם זהה.
אידריס אלבה - היימדל, השומר רואה ושומע-הכל של גשר ביפרוסט, שנעדר מתפקידו. המבוסס על אל מהמיתולוגיה הנורדית בעל שם זהה.
ג'ף גולדבלום - גראנדמאסטר, ישות קוסמית רבת עצמה ואחד מזקני היקום, בעל עניין אובססיבי למשחקים ותחרויות. שליט כוכב הלכת סאקאר.
טסה תומפסון - ולקיריה, לוחמת אסגרדית קשוחה ושתיינית, בעלת קשרים עסקיים עם הגראנדמאסטר שירדה למחתרת בסאקאר. מבוססת על דמות בעלת שם זהה מהמיתולוגיה הנורדית.
קארל אורבן - סקורג', לוחם אסגרדי שמחליף את היימדל בהיעדרו וחובר להלה. עבור התפקיד, אורבן גילח את כל שיער ראשו.
מארק רופאלו - ברוס באנר/הענק הירוק, מדען גאון אשר נחשף בתאונה לקרינת גמא ו"זכה" ליכולת להפוך לענק מפלצתי, ירוק זועם והרסני בכל פעם שהוא מתעצבן או מתרגש, גלדיאטור רצחני וחסר מעצורים בכוכב סאקאר.
אנתוני הופקינס - אודין, מלך אסגרד, אביו של תור ואביו המאמץ של ולוקי, המבוסס על אל מהמיתולוגיה הנורדית בעל שם זהה.
טדאנובו אסאנו, ריי סטיבנסון וזאקרי לוי שבים לגלם את הלוחמים שלושה הוגון, וולסטאג ופאנדרל. בנדיקט קמברבאץ' מופיע כסטיבן סטריינג'/דוקטור סטריינג', נוירוכירורג לשעבר שנפצע בתאונת דרכים, ובדרכו להחלמה גילה את עולם המיסטיקה, הקסם והעולמות החלופיים ונעשה למאסטר האמנויות המיסטית. סקרלט ג'והנסון מופיעה בהופעת קמע כנטשה רומנוף. הבמאי טאיקה וואטיטי מופיע בלכידת תנועה כקורג, חוצן רב עצמה אשר גופו עשוי מסלעים וכלוא בסאקאר. נוסף לכך, וואטיטי מגלם באמצעות לכידת תנועה את דמותו של סירטיר, אותו מדבב קלנסי בראון. רייצ'ל האוס מגלמת את טופז, אחד מעוזרותיו של הגראנדמאסטר. לוק המסוורת', שרלוט ניקדאו, סם ניל ומאט דיימון מופיעים בתור שחקנים אסגרדיים המגלמים את תור, סיף, אודין ולוקי.
הפקה

באוקטובר 2013, כחלק מקידום "תור: העולם האפל", כריס המסוורת' הצהיר כי הוא חתם להופעה בסרט סולו נוסף. עוד באותו החודש, קווין פייגי ציין כי החלו שלבי פיתוח מוקדמים לסרט זה. בינואר 2014, כחודשיים לאחר צאתו לאקרנים של "העולם האפל", אולפני מארוול הכריזו על צאתו של המשך ב-28 ביולי 2017, אשר יענה לשם "תור: ראגנארוק" (Thor: Ragnarok). נוסף לכריס המסוורת' כתור, טום הידלסטון יועד לשוב ולגלם את דמותו של לוקי.
מפיק קווין פייגי הכריז כי הסרט ייקח חלק בשלב השלישי ביקום הקולנועי של מארוול, וכי בכך יש לו חשיבות רבה שכן גם הוא ישפיע על התקדמות העלילה בשלב כולו. כמו כן, הוא אישר את התקשרות אירועי הסרט לראגנארוק במיתולוגיה הנורדית, כפי שרומז לכך שמו. בפברואר 2015, בעקבות שינויים בלוחות הזמנים של מארוול, יציאתו לאקרנים של הסרט נדחתה ל-3 בנובמבר. ביוני, במאי "העולם האפל", אלן טיילור, הצהיר כי לא ישוב לסרט זה, באומרו כי "חוויית העבודה עם מארוול הייתה מעיקה במיוחד, משום שבזמן הצילומים קיבלתי חופש מוחלט בעוד לאחר מכן בפוסט-פרודקשן זה נהיה סרט אחר לגמרי, אז זה משהו שאני לחלוטין לא רוצה לחזור עליו או בכלל מאחל למישהו אחר". באוקטובר, רובן פליישר, רוב לטרמן, רוסן מרשל ת'ארבר וטאיקה וואטיטי נכנסו למשא ומתן משותף בנוגע לבימוי הסרט, כשהוצב להם אתגר עבודה כמעין "תנאי" לקבלה. לאחר משא ומתן ממושך, מארוול הביעו עניין בוואטיטי על פני כל האחרים והוא נבחר לתפקיד הבמאי. לאחר שבמקור למלאכת כתיבת התסריט נשכרו קרייג קייל וכריסטופר יוסט, בדצמבר סטפני פולסום נשכרה להחליפם, כשלבסוף אריק פירסון נשכר לשכתב אותו לגמרי. כמו כן, קווין פייגי אישר באופן סופי כי ישוב לשמש כמפיק כמו בכל שאר סרטי היקום הקולנועי.
פייגי הצהיר כי העלילה תתרחש ברחבי הקוסמוס וכמעט ולא תתקשר עם כדור הארץ אשר בו יתרחשו לא יותר מחמש סצנות בלבד, בציינו כי נטלי פורטמן לא תשוב לגלם את דמותה של ג'יין פוסטר. מארק רופאלו יועד לשוב לגלם את דמותו של ברוס באנר/הענק ירוק, לאחר שגילם את הדמות בסרטים "הנוקמים" ו"הנוקמים: עידן אולטרון", וקייט בלאנשט לוהקה לתפקיד לא ידוע.
חאווייר אגירסארובה נשכר לשמש כצלם ודן האנה כמעצב הפקה. שרת החוץ של אוסטרליה ג'ולי בישופ אישרה כי הצילומים יתרחשו בארצה.
צילומי הסרט החלו ביוני 2016 בגולד קוסט שבאוסטרליה. במאי 2016, אולפני מארוול הכריזו על צוות השחקנים. השחקנים קייט בלאנשט, ג'ף גולדבלום, קארל אורבן וטסה תומפסון לוהקו לתפקידי הלה, גראנדמאסטר, מוציא להורג ו-ולקיריה, בהתאמה. בנוסף לכך, נודע כי השחקנים אנתוני הופקינס ואידריס אלבה עתידים לשוב לגלם את דמויותיהם של אודין והיימדל, בהתאמה, בסרט.
סרט המשך

ביולי 2019 פורסם שוואטיטי צפוי לכתוב ולביים סרט המשך. בהמשך החודש הוכרז כי שם הסרט יהיה "תור: אהבה ורעם", ובו תככב נטלי פורטמן כגרסה חדשה של תור.
פיגוע הדריסה בצומת המטווחים (2024)

| חלק ממלחמת חרבות ברזל, פיגועי טרור נגד ישראלים בישראל ובשטחים ב-2024 |
| --- | --- |
 תאריך:  29 במאי 2024
 מקום:  צומת המטווחים, ליד איתמר
 סוג:  פיגוע 
 נשק:  משאית
 הרוגים:  2
 מבצע:   גוב האריות
 מניע:  לאומני – הסכסוך הישראלי-פלסטיני
 
פיגוע הדריסה בצומת המטווחים הוא פיגוע דריסה שהתרחש ב-29 במאי 2024 בצומת המטווחים, שבין איתמר לחטמ"ר שומרון. בפיגוע נהרגו שני חיילים שניצבו בשמירה במקום - אליה הלל ודייגו שוישה הרסאג' מגדוד נחשון שבחטיבת כפיר.
המחבל יצא במשאית משכם ובתור לבידוק בכניסה לעיר הוא דרס את החיילים שניצבו במקום. חובשי הצלה שהגיעו למקום פינו אותם לבית החולים במצב קשה ואנוש ומאוחר יותר נקבע מותם.
המחבל, שהשתייך לארגון גוב האריות הסגיר עצמו לכוחות הרשות הפלסטינית אך הם לא העבירו אותו לידי צה"ל בטענה שמדובר בתאונה והציעו להקים צוות משותף שיברר את המקרה, וכעבור כיממה שחררו אותו.
הערות שוליים

↑  שני חיילים נרצחו - המחבל מוגן בידי הרש"פ • הקול היהודי, באתר • הקול היהודי
↑  הדס סלונים, שני פצועים בפיגוע דריסה ליד שכם, באתר אפוק - מגזין מרחיב דעת, מעורר מחשבה, ‏2024-05-29
↑  בצה"ל זועמים: הפלסטינים שחררו את המחבל שרצח שני לוחמים, באתר ערוץ 7
דניאל קלויה

| --- | --- |

 לידה:  24 בפברואר 1989 (בן 35) מערב לונדון, אנגליה
 מדינה:  הממלכה המאוחדת הממלכה המאוחדת
 תקופת הפעילות:  מ-2006
 מקום לימודים:  St Aloysius' College  בית הספר לבנות קמדן  בית הספר למשחק של אנה שר  St Aloysius RC College 
 פרסים והוקרה:  פרס אוסקר לשחקן המשנה הטוב ביותר (2021)  טיים 100 (2021) 
 פרופיל ב-IMDb
 
דניאל קלויה (באנגלית:  Daniel Kaluuya ; נולד ב-24 בפברואר 1989) הוא שחקן אנגלי. קלויה זכה להכרה עולמית בזכות תפקידו הראשי בסרט האימה "תברח", עבורו היה מועמד לפרס אוסקר לשחקן הטוב ביותר לשנת 2017, ועל תפקידו בסרט "יהודה איש קריות והמשיח השחור" זכה בפרס אוסקר לשחקן משנה הטוב ביותר ובפרס גלובוס הזהב לשנת 2021.
ביוגרפיה

קלויה נולד בלונדון, אנגליה להורים מהגרים מאוגנדה, הוא גדל עם אמו דאמייל ואחותו הגדולה בדיור ציבורי בשכונת קנטיש טאון, קמדן שבצפון-מערב לונדון. קלויה התחנך במכללה הקתולית "מכללת סט. אלוסיוס" שבצפון לונדון. אביו התגורר באוגנדה ורק לאחרונה קיבל אשרת שהייה באנגליה. בגיל 9 כתב את המחזה הראשון שלו, ומיד לאחר מכן החל לשחק בתיאטרון אימפרוביזציה.
קריירה

בשנת 2007, כשהיה בן 18 החל קלויה את דרכו כשחקן בתעשיית הבידור הבריטית בסדרת דרמת הנעורים "סקינס", בה שיחק בתפקיד הנער פוס קנת' בעונותיה הראשונות של הסדרה. בנוסף להיותו שחקן הסדרה "סקינס", כתב קלויה שני פרקים עבורה. שנה לפני כן, ב-2006 שיחק בדרמת הטלוויזיה של BBC Two "לירות בשליח" לצדם של דייוויד אוילאו וניקי אמוקה-בירד.
קלויה פרץ לתודעת הציבור בבריטניה ובעולם לראשונה בסרטי הקולנוע "ג'וני אינגליש חוזר" משנת 2011, בתפקיד הסוכן החשאי קולין טאקר ו"צ'אט רום" משנת 2010. בשנת 2015 השתתף קלויה לראשונה בהפקה הוליוודית, מותחן הפשע "סיקאריו" בתפקיד הסוכן הפדרלי רג'י וויין.
בשנת 2017 שיחק קלויה בתפקיד הראשי בסרט האימה "תברח", סרט אשר זכה להצלחה גדולה ומפתיעה ברחבי העולם. קלויה ששיחק בתפקיד כריס וושינגטון זכה לשבחים על משחקו ואף הועמד לפרס אוסקר לשחקן הטוב ביותר לשנת 2017, אך הפסיד את הפרס לטובת גארי אולדמן על גילום דמותו של וינסטון צ'רצ'יל בסרט "שעה אפלה".
בשנת 2018 השתתף קלויה בסרט גיבורי העל של היקום הקולנועי של מארוול "הפנתר השחור" בתפקיד המשני של וו'קאבי, ראש מערך האבטחה של מדינת ואקאנדה. באותה השנה השתתף בסרט בפשע "אלמנות" בתור השודד ג'אטימי, וגם שיחק בפרק מתוך מיני-סדרת הפנטזיה "גבעת ווטרשיפ".
ב-28 בפברואר 2021 זכה קלויה בפרס גלובוס הזהב לשחקן המשנה הטוב ביותר בסרט קולנוע, על משחקו בתפקיד פרד המפטון בסרט "יהודה איש קריות והמשיח השחור" (אנ') שביים שאקה קינג (אנ'). ב-25 באפריל 2021 זכה בפרס האוסקר לשחקן המשנה הטוב ביותר בטקס פרסי אוסקר ה-93 על תפקיד זה.
קלויה הוא המייסד והבעלים של חברת ההפקות "59% Productions", שעל תחילת פעילותה נמסר במאי 2019. במרץ 2022 נמסר שקלויה יפיק ויהיה שותף לכתיבת סרט דיסטופי עתידני עבור "נטפליקס"; הסרט "המטבח", יופץ לצפייה במהלך שנת 2023.
פילמוגרפיה > קולנוע

| שנה | סרט | תפקיד | הערות |
| --- | --- | --- | --- |
| 2008 | Cass | קאס פננט הצעיר |  |
| 2010 | צ'אט רום | מו |  |
| 2011 | ג'וני אינגליש חוזר | קולין טאקר |  |
| 2013 | פאנץ' 119 | ג'ודה |  |
| 2013 | קיק אס 2 | "מוות שחור" |  |
| 2015 | סיקאריו | רג'י ויין |  |
| 2017 | תברח | כריס וושינגטון | מועמד פרס גילדת שחקני המסך לשחקן הטוב ביותר (אנ') (2017) |
| 2018 | הפנתר השחור | וו'קאבי |  |
| 2018 | אלמנות (אנ')‏ | ג'אתם מנינג |  |
| 2019 | קווין וסלים | ארנסט "סלים" היינס |  |
| 2020 | מזמור חג המולד | רוח חג המולד של ההווה | דיבוב |
| 2021 | יהודה איש קריות והמשיח השחור | פרד המפטון |  |
| 2022 | אין מצב | או. ג'יי. הייווד |  |
| 2022 | Honk for Jesus. Save Your Soul. | — | מפיק |
| 2023 | ספיידרמן: ברחבי ממדי העכביש | הובארט "הובי" בראון / ספיידר-פאנק (אנ') | דיבוב |
| 2023 | המטבח |   | במאי, תסריטאי ומפיק |
| 2026 | ספיידרמן: מעבר לממדי העכביש (אנ') | הובארט "הובי" בראון / ספיידר-פאנק (אנ') | דיבוב |
| TBA | The Upper World |  |  |
פילמוגרפיה > טלוויזיה

| שנה | סרט | תפקיד | הערות |
| --- | --- | --- | --- |
| 2006 | Shoot the Messenger | ריס | סרט טלוויזיה של BBC Two |
| 2007 | The Whistleblowers | בריון | פרק: "No Child Left Behind" |
| 2007 | Comedy: Shuffle | דין | פרק: "Brendon Burns" |
| 2009-2007 | סקינס | פוש קנת' | תפקיד חוזר (עונות 3-1); 11 פרקים גם כתב 2 פרקים |
| 2008 | עדות אילמת | ארול האריס | 2 פרקים |
| 2009-2008 | That Mitchell and Webb Look | דמויות שונות | 2 פרקים |
| 2009 | דוקטור הו | ברקלי | פרק: "Planet of the Dead" |
| 2009 | לואיס | דיקליין | פרק: "Counter Culture Blues" |
| 2009 | FM | אדס | 4 פרקים |
| 2011-2009 | Psychoville | מייקל פריי | 12 פרקים |
| 2010 | Comedy Lab | דמויות שונות | פרק: "Happy Finish" |
| 2012-2010 | Harry & Paul | פקח התנועה פטאוויו | פרודיה על "דר דוור"; 8 פרקים |
| 2011 | Coming Up | מיכה | פרק: "Micah" |
| 2011 | The Fades | מייקל "מאק" ארמסטרונג | תפקיד ראשי; 6 פרקים |
| 2011 | מראה שחורה | בינגהאם "בינג" מדסן | פרק: "15 מיליון נקודות" |
| 2014 | באבילון | מאט קווארד | תפקיד ראשי; 7 פרקים |
| 2018 | גבעת ווטרשיפ | בלובל | דיבוב; מיני-סדרה |
פרסים ומועמדויות

| שנה | פרס | קטגוריה | פרויקט | תוצאה | מקור |
| --- | --- | --- | --- | --- | --- |
| 2024 | פרס NAACP Image | הדיבוב הטוב ביותר של דמות - סרט קולנוע | ספיידרמן: ברחבי ממדי העכביש | מועמדות |  |
הערות שוליים

↑  Ramos, Dino-Ray (February 28, 2021). ‘Judas And The Black Messiah’s Daniel Kaluuya Accepts Golden Globe For Best Supporting Actor While Dealing With Technical Difficulties. Deadline Hollywood. Retrieved march 1, 2021
↑  D'Alessandro, Anthony (May 10, 2019). Paramount Players Signs First Look Production Deal With Daniel Kaluuya’s 59%. Deadline Hollywood, retrieved March 30, 2022
↑  Ritman, Alex (March 30, 2022). Daniel Kaluuya Making Screenwriting Debut With Futuristic Dystopian Film ‘The Kitchen’ for Netflix. The Hollywood Reporter. retrieved March 30, 2022
↑  Grater, Tom (March 30, 2022). Netflix Boards Dystopian Thriller ‘The Kitchen’: Daniel Kaluuya-Writing & Producing; Kibwe Tavares Directing; ‘Top Boy’s Kane Robinson Starring. Deadline Hollywood, retrieved March 30, 2022
↑  Valerie Complex, Black Reel Awards Nominations: ‘The Color Purple’ And ‘Rustin’ Dominate, Deadline, ‏2023-12-15 (באנגלית אמריקאית)
↑  Winners, NAACP Image Awards (באנגלית אמריקאית)
| --- | --- |
בקרת זהויות :  NLI: 987007402163005171  PLWABN: 9812424504905606  BIBSYS: 1498562807057  BnF: cb171568349 (data)  CiNii: DA19671067  GND: 1013318609  ISNI: 0000 0003 7200 6690  LCCN: no2016039049  MusicBrainz: 6959ebc6-75a3-48d4-b903-61edad15a750  NKC: xx0305848  NLK: KAC2020M7975  NTA: 410914959  SUDOC: 204759838  VIAF: 173442627   WorldCat (עם VIAF): 173442627
בוב קרי

ג'וזף רוברט "בוב" קרי (באנגלית: Joseph Robert "Bob" Kerrey; נולד ב-27 באוגוסט 1943) הוא פוליטיקאי אמריקאי חבר המפלגה הדמוקרטית, אשר כיהן כמושל נברסקה בין השנים 1983–1987 וכחבר הסנאט של ארצות הברית מטעם נברסקה בין השנים 1989–2001.
ביוגרפיה > ראשית חייו

בוב קרי נולד ב-27 באוגוסט 1943 בלינקולן שבנברסקה, והיה בנם של אלינור פרן (לבית גונדר), מרצה באוניברסיטת נברסקה, וג'יימס הנרי קרי, בנאי ואיש עסקים. הוא למד בבתי הספר הציבוריים של לינקולן וסיים את לימודיו בבית התיכון נורת'איסט בשנת 1961. לאחר מכן למד רוקחות באוניברסיטת נברסקה בלינקולן עד 1965. בשנת 1966 התגייס לצי האמריקני ובשנת 1969 נשלח לווייטנאם, שם אף נפצע קשה ואיבד את החלק התחתון של רגלו הימנית בקרב באי הון טרה ליד מפרץ נה טראנג ב-14 במרץ 1969. במהלך תקופה זו הוא קיבל עיטורים צבאיים רבים, כולל מדליית הכבוד, העיטור הגבוה ביותר של הכוחות המזוינים של ארצות הברית. לאחר שחזר לנברסקה, הוא המשיך בקריירה שלו כרוקח, ובנוסף הקים כמה מרכזי ספורט וכושר.
ביוגרפיה > קריירה פוליטית

כחבר המפלגה הדמוקרטית, קרי היה מועמד המפלגה בבחירות למשרת מושל נברסקה בשנת 1982, ואף נבחר לתפקיד, כאשר גבר על המושל הרפובליקני המכהן, צ'ארלס ת'ון, בהפרש קטן עם 50.6% מהקולות. קרי החל את כהונתו בת ארבע השנים ב-6 בינואר 1983, ובמהלך כהונתו פעל לשיפור מערכת החינוך, לקידום הכשרה מקצועית במקומות העבודה ולשמירה על איכות הסביבה. בנושאים אלו הפכה נברסקה לדוגמה עבור שאר ארצות הברית. כמו כן, היה חבר בארגון מושלי מדינות המערב התיכון. בשנת 1986 בחר שלא להתמודד לתקופת כהונה נוספת.
לאחר סיום כהונתו, קרי התמודד על מושב בסנאט של ארצות הברית וזכה בבחירות עם 55% מול 45% מהקולות נגד הרפובליקני ג'אן סטוני. בין השנים 1989 ל-2001 ייצג את מדינתו בקונגרס בוושינגטון, שם היה חבר בכמה ועדות. הוא התמודד על המועמדות הדמוקרטית לנשיאות בבחירות 1992 וזכה בפריימריז בדקוטה הדרומית, אך פרש מהמרוץ בשלב מוקדם לאחר תוצאות חלשות במדינות אחרות.
ביוגרפיה > לאחר שירותו בסנאט

לאחר שסיים את כהונתו בקונגרס, כיהן קרי כנשיא אוניברסיטת ניו סקול בעיר ניו יורק בין השנים 2001–2010. הוא היה חבר בוועדה לחקר אירועי 11 בספטמבר. במהלך מערכת הבחירות לנשיאות ארצות הברית 2008 הוא תמך בהילרי קלינטון. הוא נשוי בפעם השנייה ויש לו שלושה ילדים.
באפריל 2001 הודה קרי כי בשנת 1969, במהלך פעולה שהוא הוביל במלחמת וייטנאם, נורו ונהרגו 13 אזרחים בלתי חמושים. התקרית בדלתא של המקונג נחשפה בעקבות חקירה של הניו יורק טיימס ושל תוכנית "60 דקות II" של CBS, וקרי אישר אותה. על אף שהודה שנשים וילדים נורו, טען כי מדובר בטעות בלתי מכוונת.
בשנת 2012, בוב קרי התמודד לכהונה נוספת בסנאט של ארצות הברית בעקבות פרישתו של בן נלסון, שלא התמודד שוב עקב סיכוייו המועטים לזכות. קרי הפסיד בבחירות ב-6 בנובמבר למועמדת הרפובליקנית דב פישר.
הערות שוליים

↑  איימי וולדמן, Bob Kerrey Reveals His Role in Deaths of Vietnam Civilians, באתר הניו יורק טיימס, 25 באפריל 2001 (באנגלית)
| --- | --- |
בקרת זהויות :  NLI: 987007349665205171  GND: 119113252  ISNI: 0000 0000 2779 418X  LCCN: n87871973  NARA: 10570863  NTA: 382784103  SNAC: w6q604v8  SUDOC: 111139406  US Congress: K000146  VIAF: 77118466   WorldCat (עם VIAF): 77118466 
דיוקנו של קרי בסנאט
וייליצ'קה

וייליצ'קה (בפולנית: Wieliczka) היא עיר בפרובינציית פולין קטן שבדרום פולין, בה התקיימה עד השואה קהילה יהודית.
תולדות היישוב

וייליצ'קה נזכרת בתעודות מהמאה ה-13, ונודעה בעיקר בשל מכרות המלח שלידה, שהוכרזו ב-1978 כאתר מורשת עולמית. בשנת 1289 הוענקו ליישוב זכויות עיר. בחלוקת פולין בשנת 1772 נכללה העיר בשטחי אוסטריה, ובתחילת המאה ה-19 נכללה בשטחי פולין הקונגרסאית.
בנוסף למכרה בעיירה קיימת מפעלים נוספים לרבות מטה של חברה 4F.
יהודי וייליצ'קה

הנוכחות היהודית בווייליצ'קה מתוארכת כבר לשנת 1368, כאשר יהודי בשם לבקו זכה בחכירת מכרות המלח. בשנת 1580 היה בעל הזיכיון שאול ואהל, אחד מיהודי פולין המפורסמים ביותר, ובהמשך בידי בר ברגסון ושותפו זלמן בורנשטיין.
למרות זאת, לא היה יישוב יהודי בעיר, כין שבשנת 1527, נכנע זיגמונט הראשון, מלך פולין ללחץ העירונים, ואישר את בקשתם לאסור את המגורים בעירם על יהודים (Privilegium de non tolerandis Judaeis), איסור שבוטל כנראה רק בשנת 1867.
היהודים שביקשו להתגורר בווייליצ'קה, השתקעו בעיירה הסמוכה קלאסנו שהפכה לעיירה יהודית. על אף ההגבלות, הצליחו יהודים במשך הזמן להסתנן גם לווייליצ'קה, אך הקהילה המקומית קיבלה תנופה משמעותית אחרי שריפה שפרצה בוישניצה הסמוכה, בעקבותיה עקרו רבים לווייליצ'קה. בתחילה הייתה הקהילה בווייליצ'קה מסונפת לקהילת קלאסנו הוותיקה יותר, בה היו ממוקמים מוסדות הקהילה, כמו בית הכנסת בית הקברות והמקוה, עד שהקהילה החדשה עלתה על זו הישנה ומרכז הכובד עבר לווייליצ'קה.
הקהילה היהודית בווייליצ'קה הייתה שמרנית ואדוקה יחסית, והייתה נתונה להשפעת הקהילה בקרקוב וחסידות צאנז. רבני העיירה במאת השנים הסמוכות לחורבן הקהילה, היו רבי יחזקאל שרגא פרנקל-תאומים, נכדו של רבי ברוך פרנקל-תאומים, בן גיסו וחסידו של רבי חיים מצאנז, ואחריו, חתנו רבי שמואל שמלקא עזריאל פרנקל-תאומים, בן בתו של רבי יחזקאל שרגא הלברשטאם משינאווא. הרב האחרון היה רבי פנחס אריה לייבוש פרנקל-תאומים שנרצח במחנה העבודה סטאלובה וולה בי"א בתשרי תש"ג.
באביב תרנ"ח (1898) סבלה הקהילה היהודית מפוגרום זוטא, אותו ליבה הכומר המקומי, אנטישמי בשם שפונדר.
בין מלחמות העולם נמנו בעיר כ-1,100 יהודים, כ-15% מתושביה. בתקופה זו פעלו בעיר חוגים ציוניים, וכן בתי ספר עבריים. הם התפרנסו מתעשייה, בעיקר בענפי המזון וההלבשה, והיו בהם בעלי מפעלים, בעיקר בענפי המלח, המזון והעור. היהודים בה הסתייעו באיגודים מקצועיים, בבנק סוחרים ובקופת גמ"ח בעיירה פעלו ארגוני סעד וצדקה מסורתיים. הסניף המקומי של ארגון צנטוס דאג לילדים נזקקים. בתי ספר עבריים של רשתות החינוך "תרבות", "תחכמוני" ו"יבנה" וכן תלמוד תורה בפיקוח אגודת ישראל העניקו חינוך יהודי. כמו כן פעלו בעיירה חוג דרמה וקורסים ללימוד עברית, והיו שתי ספריות יהודיות ואגודת ספורט. בעיירה פעלו מפלגות ותנועות נוער ציוניות, ועשרות מחבריהן השתתפו בקיבוצי הכשרה.
בשנים 1918 ו-1919 נערכו ביהודי העיר פרעות בידי איכרים פולנים. ב-1933 הוקמה בווייליצ'קה "חזית הנוער האנטי-נאצי", וכל המפלגות היהודיות הצטרפו אליה. בין היתר אסף הארגון כספים למען פליטים יהודים מגרמניה.
בתחילת ספטמבר 1939 נכנסו לעיר הגרמנים, ותוך מספר ימים רצחו 32 גברים יהודים מהעיר ביער סמוך. בד בבד, הוטלו על יהודי העיר גזירות שונות, ובהן חובת ענידת סרט זרוע וחובת השתחוות לגרמנים, ויהודים מהעיר נחטפו לעבודות כפייה, ובין היתר, נשלחו למחנה העבודה פוסטקוב. משנת 1940 החלו להגיע לעיר אלפי פליטים יהודים מקרקוב.
במאי 1941 רוכזו כ-7,000 היהודים ששהו בעיר בגטו שהוקם בה, אליו הועברו בהמשך יהודים נוספים מהסביבה כולל גדוב.
ב-25 באוגוסט 1942 פשטו חיילים גרמנים ושוטרים פולנים על הגטו, תוך רצח יהודים ברחובותיו, ורצח 113 החולים וכ-40 הרופאים והאחיות ששהו בבית החולים שבגטו. על יהודי הגטו הוטל לשלם סכום כופר, ולמחרת, גורשו כ-8,000 עד 9,000 יושביו למחנה ההשמדה בלז'ץ, תוך רצח כ-700 קשישים בסמוך לעיר.
עד סוף אוגוסט 1942 נלקחו מאות היהודים האחרונים שהושארו בגטו למחנה פלאשוב ולמחנה רוזוודוב, תוך עריכת מצוד אחר יהודים מסתתרים.
ערים תאומות

גרמניה ברגקמן, גרמניה
צרפת סן-אנדרה-לה-ליל, צרפת
איטליה ססטו פיורנטינו, איטליה
צ'כיה ליטובל, צ'כיה
הערות שוליים

↑  המכון הבין-לאומי לחקר השואה, באתר וייליצ'קה (Wieliczka)
| --- | --- |
בקרת זהויות :  NLI: 987007564196205171  BnF: cb12247191q (data)  GND: 4066004-7  MusicBrainz: 403f400a-42b5-4aa0-a711-20e404834547  NKC: ge132336  SUDOC: 176042547  VIAF: 146584771   WorldCat (עם VIAF): 146584771
מרדכי וייס (קצין)

| --- | --- |

 לידה:  1982 (בן 43 בערך) ישראל ישראל
 מדינה:  ישראל 
 כינוי:  מורדי
 השכלה:  מכינה קדם-צבאית בני דוד  אוניברסיטת חיפה 
 השתייכות:   צבא הגנה לישראל
 תקופת הפעילות:  מ-2002
 דרגה:    אלוף-משנה
 תפקידים בשירות
 מפקד פלגת ההכשרות בסיירת מטכ"ל  מפקד גדוד 101  מפקד גדוד גפן  מפקד חטיבת אפרים  קצין אג"ם של פיקוד הצפון
 פעולות ומבצעים
 האינתיפאדה השנייה    מלחמת לבנון השנייה  מבצע עופרת יצוקה  מבצע עמוד ענן  מבצע שובו אחים    מבצע צוק איתן
 
מרדכי (מורדי) וייס (נולד בשנת 1982) הוא קצין בצה"ל בדרגת אלוף-משנה, המכהן כקצין אג"ם של פיקוד הצפון. קודם לכן שימש כמפקד חטיבת אפרים, מפקד גדוד גפן ומפקד גדוד 101.
ביוגרפיה

וייס למד במכינה קדם-צבאית בני דוד בעלי במחזור י"ג. התגייס לצה"ל בשנת 2002, התנדב לצנחנים והתקבל לסיירת צנחנים. עבר מסלול הכשרה כלוחם, קורס מ"כים חי"ר וקורס קציני חי"ר. בסיום הקורס שב לחטיבה ומונה למפקד מחלקה, והשתתף בלחימה כנגד הטרור הפלסטיני באינתיפאדה השנייה ובמלחמת לבנון השנייה. לאחר מכן מונה למפקד פלוגת מסלול. בהמשך שימש כמפקד פלוגה מבצעית בגדוד 101. לאחר מכן עבר לסיירת מטכ"ל שם מונה למפקד פלגת ההכשרות ביחידה. בהמשך חזר לחטיבת הצנחנים ומונה למפקד מחזור בבא"ח צנחנים.
ב-12 ביולי 2018 הועלה לדרגת סא"ל ומונה למפקד גדוד 101, ושימש בתפקיד עד 28 ביולי 2020. לאחר מכן מונה למפקד גדוד גפן בין השנים 2020–2021. ב-10 באוגוסט 2021 הועלה לדרגת אל"ם ומונה למפקד חטיבת אפרים, תפקיד בו שירת עד 19 ביולי 2023. ב-25 ביולי 2023 מונה לקצין האג"ם של פיקוד הצפון.
ב-22 בנובמבר 2024 פורסם כי ימונה למפקד חטיבת הקומנדו.
חיים אישיים

וייס מתגורר בעלי, נשוי ואב לשמונה. בעל תואר ראשון במדעי המדינה וצבא וביטחון מאוניברסיטת חיפה.
הערות שוליים

↑  יואב לימור, חזית כפולה, באתר ישראל היום, 2 באפריל 2020
↑  רון בן ישי, המטרה: לנטרל את חיזבאללה במסתור שלו, באתר ynet, 14 בספטמבר 2018
↑   אל"ם מורדי וייס נכנס לתפקידו כמפקד חטיבת "אפרים", באתר צה"ל, 10 באוגוסט 2021
ערך זה הוא קצרמרבנושא קציני צה"ל. אתם מוזמנים לתרום לוויקיפדיה ו.